Jaareindtoer: Rassie weer langs veldRassie Erasmus. (AP Photo/Christophe Ena) Die persoon in beheer van die Springbokke se logistieke reëlings kan maar ŉ bykomende vliegtuigkaartjie vir die Suid-Afrikaners se jaareindtoer na Europa bespreek – Rassie Erasmus gaan saam! ŉ Onafhanklike tugpaneel het die Springbokke se direkteur van rugby verlede jaar aan wangedrag skuldig bevind en hy was vir ŉ hele ruk nie toegelaat om deel van enige wedstrydaktiwiteite te wees nie. Die skorsing kom egter op 30 September tot ŉ einde en Erasmus is weer terug in die tuig wanneer die Springbokke op 5 November – dit is toevallig ook sy 50ste verjaardag – teen Ierland in Dublin speel. Volgens sy prokureur, Frikkie Erasmus, sien die 49-jarige Wêreldbeker-wenner daarna uit om sy pligte, sowel as sy vennootskap met Jacques Nienaber te hervat. “Rassie het ’n beduidende impak op die gemoed en motivering van die spelers. Hy en Jacques vul mekaar uitstekend aan wat die tegniese, sowel as die emosionele, aspekte van die spel betref,” het die regsman aan Rapport gesê. Spelers soos Handré Pollard het ook al vantevore erken dat Erasmus goed vir die Springbokke is. “Dit sal wonderlik wees om vir Rassie terug te hê. Hy beskik oor die unieke vermoë om die beste uit die spelers te kry,” het die ster-losskakel verlede jaar aangevoer. Erasmus het verlede jaar ’n video van 62 minute uitgereik waarin hy videogrepe uitwys waar hy glo die Springbokke in die eerste toets in Kaapstad teen die Britse en Ierse Leeus te na gekom is. Hy het ook voorbeelde uitgelig waar daar nie genoegsame respek aan die Bokke, en veral nie aan die Bokkaptein, Siya Kolisi, betoon is nie. Veral Australië se Nic Berry het onder sy bekwame videoredigeer-vingers deurgeloop en Rugby Australië het die “aanval” onder meer as “onaanvaarbaar” bestempel. Hy is later op ses aanklagte – onder meer dat hy ’n wedstrydbeampte gedreig het en nie sy gesag gerespekteer het nie – skuldig bevind. Hoewel hy in die sop oor die video was, het The Times se Stuart Barnes en Stephen Jones in 2020 gereken dat die uitgeslape rugbyman onder die beste afrigters ooit tel. “In twee jaar het Erasmus die Springbokke verander van ’n span wat met ’n gemiddelde loesing van 32 punte teen Nieu-Seeland verloor het, na een wat die Wêreldbeker in ’n ongelooflike vertoning gewen het,” het Barnes geskryf. Op sy beurt meen Jones – oudlosskakel van die Britse en Ierse Leeus – dat Erasmus die transformasie-kwessie skitterend hanteer het, terwyl hy die Bokke op ’n intelligente wyse afgerig het. Rassie Erasmus will be at the Aviva Stadium in Dublin on 5 November for the Springboks' first match of their end-of-year tour against Ireland. https://t.co/FF4tHooPnV — SA Rugby magazine (@SARugbymag) September 25, 2022